[pic] | AZ EURÓPAI KÖZÖSSÉGEK BIZOTTSÁGA |

Brüsszel, 23.7.2008

COM(2008) 496 végleges

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

Az uniós pénzeszközök Bulgáriában történő kezeléséről

1. BEVEZETÉS

Bulgária a csatlakozás előtt jelentős mértékű európai uniós pénzügyi és technikai támogatásban részesült, és az aktuális pénzügyi terv (2007–2013) alapján ugyancsak folyamatosan magas szintű pénzügyi támogatásra jogosult (ennek összege egyedül a strukturális alapokból 6,852 milliárd EUR). A csatlakozás előtti támogatásokat (a PHARE, a mezőgazdaságra irányuló SAPARD és az infrastruktúrát támogató ISPA program), valamint a csatlakozási okmányban meghatározott ideiglenes pénzügyi támogatásokat (az átmeneti támogatási eszköz és a Pénzforgalmi és Schengeni Támogatás) azzal a céllal hozták létre, hogy hozzájáruljanak Bulgária szociális és gazdasági reformjának megszilárdításához, illetve előkészítsék a strukturális alapokból érkező, a korábbinál nagyobb összegek befogadását. E programok végrehajtása több-kevesebb ideje zajlik, de még mindig nem kötöttek le szerződéssel minden pénzeszközt, és jelentős összegek kifizetése van hátra. A jelenlegi pénzügyi tervben előirányzott strukturális alapok, illetve egyéb programok (például a schengeni eszköz) végrehajtása még alig kezdődött el: egyelőre csak az előlegek folyósítására került sor.

Bár az egyes programok végrehajtási módja különbözik egymástól, vannak olyan közös irányítási és pénzügyi ellenőrzési normák, amelyeket minden esetben be kell tartani. Például a beszerzéseket szigorú eljárások szerint kell végezni (pályáztatás, értékelés, szerződések odaítélése), és minden esetben szigorú pénzügyi ellenőrzést kell végezni. Az Európai Unió csak akkor bocsátja rendelkezésre a pénzeszközöket, ha bizonyítják és igazolják a hatékony és eredményes pénzgazdálkodást.

Bulgáriában sok programmal kapcsolatban merültek fel nehézségek, és még nem bizonyosodott be, hogy hatékony és eredményes pénzgazdálkodási struktúrák alakultak ki. Az ország igazgatási kapacitása rendkívül gyenge. Ezenkívül súlyos szabálytalanságokról érkeztek jelentések, sőt a csalás, valamint a szerződések odaítélésével kapcsolatos összeférhetetlenség gyanúja is felmerült. Az EU Csalás Elleni Hivatala, az OLAF megvizsgálta az uniós pénzeszközök bolgár hatóságoknál történő kezelését, és ennek nyomán ideiglenesen felfüggesztette az előcsatlakozási alapokat, a különböző egyéb pénzügyi eszközökből történő kifizetéseket pedig befagyasztotta.

Mivel a Szerződés értelmében az Európai Bizottság feladata a költségvetés végrehajtása, és különösen tekintettel arra, hogy fontos az uniós pénzeszközökkel való hatékony és eredményes pénzgazdálkodás és az uniós költségvetés kiadásainak védelme, az Európai Bizottság szükségesnek látja az Európai Parlament és a Tanács (azaz a költségvetési hatóság) tájékoztatását a bulgáriai helyzetről, a Bizottság által tett lépésekről, és a bolgár hatóságok által tett, illetve azoktól elvárt korrekciós fellépésekről. Ez a jelentés nem terjed ki minden kérdésre, mindössze megvizsgálja a fontosabb finanszírozási programok helyzetét, áttekintést nyújt az eddigi intézkedésekről, illetve felvázolja a következő lépéseket.

A helyzet súlyosnak minősíthető. A bolgár kormány, amely felismerte a probléma mértékét, nemrégiben több korrekciós lépésre is elszánta magát. Hozzákezdett az eljárások és jogszabályok módosításához annak érdekében, hogy hatékonyan felszámolja a közbeszerzési eljárásokat övező összeférhetetlenségeket, megvalósítsa a közbeszerzési eljárások átláthatóságát és hatékony működését, jogszabály-módosításokat vigyen végbe, megszüntesse a szabálytalanságokat, valamint orvosolja a nemzeti programengedélyezők felhatalmazásával kapcsolatos problémákat. Kinevezett néhány magas szintű tisztviselőt, köztük az uniós pénzeszközök koordinálásáért felelős miniszterelnök-helyettest, aki egyúttal a Bolgár Csalás Elleni Koordinációs Szolgálat vezetője. Új igazgatót nevezett ki a pénzügyi ellenőrző hatóság és a központi pénzügyi és szerződéskötő egység élére. Ezek a lépések a helyes irányba mutatnak, de további hiteles, strukturális korrekciós intézkedésekre és alapvető reformra van szükség.

2. AZ EGYES PÉNZÜGYI ESZKÖZÖK JELENLEGI HELYZETE

2.1. A szabálytalanul vagy hiányosan kezelt pénzügyi eszközök

2.1.1. PHARE / átmeneti támogatási eszköz

A PHARE program és az átmeneti támogatási eszköz az intézményi reformok befejezéséhez nyújt támogatást Bulgáriának, illetve felkészíti az országot a strukturális alapok keretében érkező sokkal nagyobb támogatási összegek befogadására. A PHARE program és az átmeneti támogatási eszköz keretében 2004 és 2007 között Bulgáriának juttatott és még végre nem hajtott támogatás összege mintegy 650 millió EUR. A PHARE pénzeszközeire történő szerződéskötés végső határideje 2008 novembere, míg ugyanez az átmeneti támogatási eszköz esetében 2009 decembere. A pénzeszközöket a bolgár hatóságok kezelik a kibővített decentralizált végrehajtási rendszer szerint, a Bizottság által 2007 júniusában megbízott négy végrehajtó hatóság részvételével.

Problémák

A felügyelet és a pénzügyi ellenőrzések során az irányítási és ellenőrzési rendszerek súlyos hiányosságaira derítettek fényt, továbbá rámutattak számos szabálytalanságra, feltételezett csalásra, illetve a programigazgatás és a vállalkozók közötti összeférhetetlenségre. A Bizottság szolgálatai februárban két végrehajtó hatóságnál – a központi pénzügyi és szerződéskötő egységnél és a regionális fejlesztési és közmunkaügyi minisztérium felügyelete alá tartozó végrehajtó ügynökségnél – is felfüggesztették a kifizetéseket, és felkérték azokat, hogy irányítási és ellenőrzési rendszerük javítása érdekében tegyenek korrekciós lépéseket. A bolgár hatóságok eddig még nem tették meg maradéktalanul a hatékony és eredményes pénzgazdálkodás biztosításához szükséges lépéseket, és a felderített szabálytalanságok nyomán nem léptek fel hatékonyan.

Következő lépések

A Bizottság ezért visszavonja az említett két végrehajtó hatóságnak (a központi pénzügyi és szerződéskötő egységnek és a regionális fejlesztési és közmunkaügyi minisztérium felügyelete alá tartozó végrehajtó ügynökségnek) adott felhatalmazást, amely szerint kezelhetik a PHARE program és az átmeneti támogatási eszköz keretében nyújtott támogatásokat. Következésképpen egyikük sem köthet több szerződést e programok keretében. Ez azt jelenti, hogy 250 millió eurós szerződési keret lekötetlenül marad. Az alapokhoz tartozó ikerintézményi együttműködési szerződések kezelésében nem derült fény semmilyen szabálytalanságra, ezért ezek nem tartoznak e határozat hatálya alá. Ezeket a szerződéseket a partner tagállam aktív részvételével kezelik.

A Bizottság ezenkívül fenntartja e két ügynökségnek folyósított pénzeszközök felfüggesztését. A Bizottság szigorúan felügyelni fogja a helyzetet, és a továbbiakban attól függően dönt, hogy a bolgár hatóságok milyen további lépéseket tesznek a hatékony és eredményes pénzgazdálkodás biztosítására és a felfedezett szabálytalanságok nyomon követésére.

2.1.2. SAPARD

Bulgária a SAPARD keretében 445 millió EUR támogatásra jogosult, és ebből eddig 235 millió EUR-t folyósítottak.

Problémák

A SAPARD-dal kapcsolatban három probléma merül fel:

Az első azokhoz a 26 millió EUR értékű projektekhez kapcsolódik, amelyeket jelenleg az OLAF vizsgál a csalás és esetleges korrupció következtében felmerülő végrehajtási nehézségek kapcsán. Úgy tűnik, hogy a bolgár hatóságok már elindították a visszafizettetési eljárásokat.

A második a SAPARD ügynökség korábbi igazgatójának tevékenysége kapcsán végzett vizsgálatokra vonatkozik, és összesen 10 millió EUR összegű intézkedést érint. Az igazgatót 2007-ben elbocsátották, miután a mezőgazdasági állami alap irányítása tekintetében egyesek jogsértéssel vádolták meg. A bolgár hatóságok eredetileg úgy vélték, hogy az állítások nem a SAPARD-alapok kezeléséhez kapcsolódtak. Egy későbbi vizsgálat során a bolgár ügyészség ennek ellenére vádat emelt a korábbi ügyvezető igazgató ellen, mert a „nagykereskedelmi piacokon eszközölt beruházások” intézkedés keretében „jogellenesen hagyott jóvá projekteket”. Az igazgató ellen büntetőeljárást indítottak.

A harmadik probléma annak a pénzügyi ellenőrzésnek az eredményeivel kapcsolatos, amelyet nemrégiben a Bizottság szolgálatai készítettek a kedvezményezetteknek még kifizetendő összesen 105 millió EUR SAPARD-támogatás tekintetében (ez a program teljes, még kifizetendő összegének 63 %-a). A pénzügyi ellenőrzés több hiányosságra is fényt derített három alapvető programintézkedés tekintetében nyújtott beruházási támogatások ellenőrző rendszere tekintetében.

Következő lépések

A Bizottság tájékoztatta a nemzeti programengedélyezőt a három beruházási intézkedésre vonatkozó pénzügyi ellenőrzés eredményeiről, és cselekvési terv végrehajtására kérte. A Bizottság kéri a nemzeti programengedélyezőt, hogy 2008. július 31-ig küldje el a Bizottságnak a cselekvési tervet a végrehajtási ütemtervvel együtt.

Ezenkívül a Bizottság arról tájékoztatta a bolgár hatóságokat, hogy mindaddig, amíg Bulgária nem módosítja rendszerét a Bizottság megelégedésére, felfüggeszti a nemzeti programengedélyezőtől a három intézkedés további költségeire érkező újabb kifizetési kérelmeket. A nemzeti programengedélyezőnek 2008 szeptemberéig kell tájékoztatnia a Bizottságot a rendszerben szükséges módosításokról. Amint a bolgár hatóságoktól tájékoztatás érkezik arról, hogy a korrekciós intézkedéseket teljes mértékben végrehajtották, és ezt az információt független könyvvizsgálati szerv is megerősíti, a Bizottság megfontolja a kifizetések újraindítását. A nemzeti programengedélyező azonban a végső kedvezményezetteknek csak a cselekvési terv végrehajtása után folytathatja az intézkedések keretében eszközölt kifizetéseket.

2.1.3. ISPA – Kohéziós Alap

Bár a transzeurópai hálózat és a környezetvédelmi infrastruktúra-beruházások időben történő végrehajtása több tagállamban is nehézséget okozott, Bulgária különösen lassú. Mostanáig e projektek keretéből csak 18 %-ot használtak fel (azaz a rendelkezésre álló 879 millió EUR finanszírozásból 156 millió EUR), miközben ezeket a projekteket még az ISPA előcsatlakozási eszköz keretében indították, és most a Kohéziós Alap szabályai szerint fejezik be. 2007 decemberében a Bizottság cselekvési terv benyújtására kérte fel a nemzeti hatóságokat, amelynek célja a problémásnak minősülő projektek végrehajtásának felgyorsítása. Ezt a cselekvési tervet a felelős minisztériumok és a Bizottság szolgálatai egyaránt felülvizsgálták, és megállapították a késedelem konkrét okait, valamint azt, hogy milyen módosításokra van szükség. Ezeket a módosításokat gyorsan el kell végezni annak érdekében, hogy valamennyi projekt végrehajtását még a kiadások igazolásának végső határideje előtt (2010 vége) biztosítsák.

Problémák

2008 januárjában a bolgár sajtóban olyan állítások jelentek meg, amelyek szerint a nemzeti közúti infrastruktúra-alap ügyvezető igazgatója összeférhetetlenségbe keveredett az említett alap, illetve egy rokona által irányított építőipari cég által kötött szerződések aláírásával kapcsolatban. Ráadásul a nemzeti közúti infrastruktúra-alap két, az uniós pénzeszközök végrehajtásáért felelős tisztviselőjét kenőpénzek elfogadása miatt letartóztatták, és vádat emeltek ellenük. Január 24-én a Bizottság levélben kérte a pénzügyminisztériumot, hogy függesszék fel a nemzeti közúti infrastruktúra-alapnál kezelt három, folyamatban lévő Kohéziós Alap (korábbi ISPA) projektre vonatkozó kifizetéseket, és a nemzeti közúti infrastruktúra-alap ne írjon alá semmilyen újabb szerződést a 2007–2013 közötti programok keretében, amíg az ügyet alaposan ki nem vizsgálják és a szükséges korrekciós intézkedéseket meg nem hozzák. Az ügyvezető igazgatót ezt követően leváltották.

A közúti ágazatnak nyújtott támogatásokat (144 millió EUR folyamatban lévő Kohéziós Alap – korábbi ISPA – projektek keretében) megszakították, és a hivatalos felfüggesztés előkészítése elindult. Az új közúti szerződések aláírásának befagyasztása (a 2007–2013 közötti programok keretében) továbbra is érvényben marad.

A vizsgálatok nyomán a pénzügyminisztérium által a Bizottságnak benyújtott első pénzügyi ellenőrzési jelentések nem győzték meg a Bizottságot arról, hogy a nemzeti közúti infrastruktúra-alap kellően képes lenne végrehajtani a Kohéziós Alapból támogatott projekteket. A Bizottság azt ajánlotta, hogy végezzenek független pénzügyi ellenőrzést, amely kiindulási alapként szolgálhatna a nemzeti közúti infrastruktúra-alap irányítási és ellenőrzési rendszereinek javítását célzó konkrét és részletes cselekvési tervhez. A Bizottság szolgálatai 2008. június 18-án megkapták a pénzügyi ellenőrzési jelentést, amelyet egy nemzetközi pénzügyi ellenőrző társaság készített a bolgár hatóságok nevében, valamint megkapták a társaság előzetes eredményein alapuló részletes cselekvési tervet is.

Következő lépések

Az uniós alapokért felelős, nemrég kinevezett miniszterelnök-helyettes tisztában van a problémákkal, és a strukturális alapok általános bulgáriai koordinációjának és végrehajtási rendszerének megerősítésén dolgozik.

A végrehajtási rendszer egyszerűsítése és megerősítése érdekében a bolgár hatóságok nemrégiben csökkentették a korábbi ISPA-projektek irányító hatóságainak számát. Következésképp a nemzeti közúti infrastruktúra-alap a közlekedési minisztérium alapos vizsgálata és ellenőrzése alá fog kerülni.

A külső könyvvizsgálói jelentés egyik legfőbb megállapítása szerint további vizsgálatokra van szükség, különösen néhány lehetséges összeférhetetlenség tekintetében. A bolgár hatóságok jelenleg szervezik az e tekintetben végzendő vizsgálatokat. Ezzel párhuzamosan megtették az első lépéseket a nemzeti közúti infrastruktúra-alap szervezeti struktúrájának általánosabb felülvizsgálatára. Ez a fent említett részletes cselekvési terv egyik fontos első lépése.

A cselekvési terv időben történő hatékony végrehajtása fontos eleme a megfelelés értékelésének a regionális fejlesztési és a közlekedési operatív program tekintetében, amelyeknek a nemzeti közúti infrastruktúra-alap a kedvezményezettje. Az értékelések lezárási határideje 2008 szeptembere és novembere között van. Az operatív programok kiadásainak igazolása attól függ, hogy a megfelelést értékelő szerv kedvező megfelelésértékelési véleményt ad-e ki.

A nemzeti közúti infrastruktúra-alap cselekvési tervének végrehajtását a Bizottság még az idén felülvizsgálja. A felülvizsgálat alapján a Bizottság eldönti, hogy az alap felügyeleti és ellenőrzési rendszerét, illetve igazgatási kapacitását kellőképpen megerősítették-e, következésképpen folytatódhat-e a szerződések megkötése és a pénzek folyósítása.

2.2. Kezdeti szakaszban lévő pénzügyi eszközök

Vannak olyan programok, amelyek végrehajtása még a kezdeti szakaszban jár. Ez azt jelenti, hogy egyelőre még csak az előlegek kifizetésére került sor, és a Bizottság jelenleg vizsgálja, hogy kielégítően hatékonyak-e az alapokkal való hatékony és eredményes pénzgazdálkodás érdekében alkalmazott bulgáriai irányítási és ellenőrzési rendszerek.

2.2.1. Regionális Alap és Kohéziós Alap

Bulgáriában a Regionális Alapból és a Kohéziós Alapból előirányzott támogatások a 2007 és 2013 közötti időszakban 5 667 millió eurót tesznek ki. A strukturális alapok új ciklusának előkészítése és végrehajtása Bulgáriában meglehetősen jól indult. Valamennyi programot időben benyújtották és jóváhagyták, és több operatív program végrehajtása is elkezdődött.

A bolgár hatóságok a kohéziós politikára vonatkozó jogalapban foglalt előírások szerint jelenleg végzik a strukturális alapok és a Kohéziós Alap kezelési rendszerének teljes általános megfelelőségértékelését. Az értékelést a nemzeti pénzügyi ellenőrző hatóság ellenőrzése mellett végzik, ugyanakkor e hatóság megerősítése a Bizottság szerint még mindig nem történt meg megnyugtatóan. 2008 júniusában a pénzügyi ellenőrző hatóság élére új igazgatót neveztek ki, és keretszerződést írtak alá külső könyvvizsgálók alkalmazásáról. Ezt a két lépést a Bizottság üdvözli, de további lépésekre van szükség a hatóság belső igazgatási kapacitásának jelentős mértékű megnövelése érdekében.

2.2.2. Európai Szociális Alap

Az Európai Szociális Alap két operatív programot társfinanszíroz Bulgáriában: a humánerőforrás-fejlesztési operatív programot és az igazgatási kapacitási operatív programot. Ezek teljes összege 1,185 milliárd EUR. A két operatív programot 2007 októberében fogadták el, és az első támogatási rendszerek és műveletek 2008-ban indultak. A vonatkozó költségvetési rendelet (1083/2006/EK rendelet) alapján eddig csak az automatikus előlegek kifizetésére került sor (59 millió EUR). Az Európai Szociális Alap kiadásai tekintetében az irányító és ellenőrző rendszerek megfelelőségének értékelését a Bizottság 2008 második felében végzi el a bolgár hatóságok adatai alapján.

Következő lépések

A megfelelőségértékelés keretében meg kell győződni arról, hogy a Bulgária által létrehozott rendszerek megfelelnek a vonatkozó költségvetési rendeletnek, és képesek biztosítani a Szociális Alap tekintetében a hatékony és eredményes pénzgazdálkodást és hatékony végrehajtást. Amíg ezt az értékelést a Bizottság jóvá nem hagyja, a bolgár hatóságok nem részesülhetnek semmilyen projektkiadás-visszatérítésben. A bolgár hatóságok várhatóan idén nyáron vagy kora ősszel nyújtják be értékelésre dokumentációjukat.

2.2.3. Európai Halászati Alap

A bolgár halászati ágazatra vonatkozó, 2007–2013 közötti operatív programot az Európai Bizottság 2007 decemberében hagyta jóvá. A program keretében támogatható közkiadások teljes összege 107 millió EUR, az Európai Halászati Alap keretében nyújtott uniós támogatás pedig 80 millió EUR. A program Bulgária teljes területére kiterjed, mivel az egész terület konvergenciarégiónak számít.

Egyelőre csak az előleg folyósítására került sor, és a megfelelőség értékelése várhatóan 2008 decemberére zárul le. A program tényleges elindítását 2008 szeptemberére tervezik, amikor is meghirdetik a projektek számára az első pályázati felhívást. Az EHA operatív programjának végrehajtásáért a halászattal és akvakultúrával foglalkozó nemzeti ügynökség felelős. Az ügynökség jelenleg erősíti meg az operatív program és a közös halászati politika végrehajtásával foglalkozó igazgatási kapacitását.

Következő lépések

A többi strukturális alaphoz hasonlóan a projektkiadások visszatérítése itt is csak akkor történik meg, ha kielégítő megfelelésértékelést állítanak ki. Ezenkívül amennyiben az irányítási és ellenőrzési rendszerben szabálytalanságok vagy rendszeres hiányosságok merülnek fel, az EHA-rendeletek több lehetőségről is rendelkeznek az operatív program előirányzatainak felfüggesztése, megszakítása vagy pénzügyi korrekciója tekintetében. A halászati program, a strukturális programok és a mezőgazdasági programok tekintetében integrált pénzügyi ellenőrzési megközelítést alkalmaznak.

2.2.4. Pénzforgalmi és Schengeni Támogatás

Bulgária a Pénzforgalmi és Schengeni Támogatás kedvezményezettje, és ennek keretében a Közösségtől összesen 239,5 millió eurót kap. A csatlakozási okmány 32. cikke alapján – amely szerint a teljes összegnek legalább az 50 %-át az Unió új külső határain történő fellépésekre és a schengeni vívmányok végrehajtására kell fordítani – Bulgária 161 millió eurót (67 %) különített el az eszköz schengeni részére.

Következő lépések

A bolgár hatóságoknak biztosítaniuk kell az eszköz schengeni része tekintetében a hatékony és eredményes pénzgazdálkodást és ellenőrzést, különösen a szerződéskötési és közbeszerzési eljárások tekintetében. Egyáltalán nem bizonyos, hogy a 2.1.1. pontban említett központi pénzügyi és szerződéskötő egység, amely a PHARE-finanszírozás kapcsán is nehézségekbe keveredett, képes lesz-e a szükséges biztosítékok előteremtésére. A központi pénzügyi és szerződéskötő egységnek olyan eljárási biztosítékokat kell létrehoznia, amelyek biztosítják, hogy a pályázatok kiértékelése során elkerülik az esetleges vagy tényleges összeférhetetlenségeket. Az irányítási és ellenőrzési rendszer súlyos hiányosságai esetén a számlák lezárásakor jelentős összegű pénzügyi korrekciót és/vagy visszatérítést lehet végrehajtani.

2.2.5. A „Szolidaritás és a migrációs áramlások igazgatása” általános programhoz tartozó pénzeszközök

Bulgária részt vesz az általános programban, és 2007-ben (két alapra) összesen 1 millió euróban, 2008-ban pedig (a négyből három alapra) 1,8 millió euróban részesült.

Következő lépések

A „Szolidaritás és a migrációs áramlások igazgatása” általános program keretében nyújtott pénzeszközöket kezelő bolgár hatóságoknak javítaniuk kell a programok előkészítésére és az ellenőrző rendszerek működtetésére szolgáló igazgatási kapacitásukat. A pénzeszközök befogadására szolgáló kapacitást a támogatásokat odaítélő hatóságok és a kedvezményezettek szintjén egyaránt javítani kell.

2.3. Együttműködés az OLAF-fal

Az OLAF a PHARE- és a SAPARD-finanszírozással kapcsolatban folytatott vizsgálatokat. Az OLAF alapvető hiányosságokat tapasztalt a bolgár igazgatási és igazságügyi kapacitás terén.

A bolgár hatóságok körében hiányzik a határozott és gyors fellépés és a más hatóságokkal való együttműködés iránti elkötelezettség azokban az esetekben, amikor csalásra derül fény. Például a SAPARD-kifizetésekkel foglalkozó bolgár szerv, az állami mezőgazdasági alap meglehetősen passzívan jár el a közösségi finanszírozást érintő állítólagos szabálytalanságok, összeférhetetlenségek vagy csalások ügyében. Az egyes ügyekkel foglalkozó különböző szervek együttműködése és összehangolása terén súlyos hiányosságok mutatkoztak. Úgy tűnik, hogy a SAPARD esetében a legfőbb ügyészség nem képes bizonyítékot továbbítani az állami mezőgazdasági alapnak annak érdekében, hogy az hozzákezdhessen a visszafizettetési eljárásokhoz. Másrészt amikor az állami mezőgazdasági alap hozzákezd az ilyen visszafizettetési eljárásokhoz, az ügyet a pénzügyminisztériumon belül az állami visszafizettetési szolgálatokhoz utalja. Ezután úgy tűnik, hogy az állami mezőgazdasági alapnak semmilyen további szerepe nincsen az ügyben, és a folyamat leáll. A gyakorlatban mindez azt jelenti, hogy nincsen olyan központi pont, amely felelősséget vállalna, és végső soron semmi nem tartja vissza a szereplőket a helytelen gyakorlat további folytatásától.

A bolgár igazságügyi hatóságok hajlamosak az ügyeket kisebb elemekre bontani, ami lehetetlenné teszi a hatékony nyomozást és igazságszolgáltatást. Előfordul továbbá, hogy egyes jogi eljárásokat megnyitnak, majd indoklás nélkül lezárnak, ezzel tovább akadályozva az OLAF-vizsgálatokat.

Az OLAF ezenkívül titoksértést, illetve a bizalmas információk helytelen továbbítását és kiszivárogtatását is tapasztalta. Erős a gyanú arra nézve, hogy az ügyekben a szervezett bűnözés is szerepet játszik. A nemrégiben kinevezett miniszterelnök-helyettes tisztában van a helyzettel, és korrekciós fellépésekbe fogott. Kötelezettség született arra, hogy törvényt készítenek elő és fogadnak el az OLAF által a 2185/96/EK rendelet alapján végzett helyi ellenőrzések megkönnyítésére. Végül az OLAF szorosan együttműködik a bolgár hatóságokkal annak biztosítása érdekében, hogy a SAPARD-ügyek tanulságait teljes mértékben figyelembe veszik a jelenlegi és későbbi ügyekkel kapcsolatos jogi és ellenőrzési eljárások során.

3. KÖVETKEZTETÉS

A Bulgária céljaira előirányzott uniós pénzeszközök az Unió Bulgária polgáraival érzett szolidaritás gyakorlati megnyilvánulását képviselik. A pénzeszközök célja Bulgária kevésbé előnyös helyzetben lévő régióinak megsegítése, a közlekedési, távközlési és energia-infrastruktúrába eszközölt beruházások előmozdítása, a versenyképesség támogatása, a szociális kohézió előmozdítása és Bulgária általános gazdasági teljesítményének és stabilitásának fokozása.

Az alapok hatékony felhasználása érdekében olyan hatékony és megbízható pénzügyi ellenőrzési struktúrák bevezetése szükséges, amelyek a projektciklus teljes időtartama alatt – a megvalósíthatóság értékelésétől és a projekttervezéstől a pályáztatáson és a szerződéskötésen át az előzetes és utólagos ellenőrzésig és értékelésig – támogatják a megfelelő végrehajtást.

Bulgária nem képes a támogatás valamennyi előnyét kihasználni, mert mind a helyi, mind a regionális és központi szintű igazgatási és igazságügyi kapacitása súlyos hiányosságokkal küzd. A bolgár közigazgatást nagy munkaerő-fluktuáció jellemzi, a fizetések nem vonzóak, mindez a melegágya a korrupciónak és az elavult, központosított eljárásoknak. Különösen aggasztó, hogy haboznak a szabálytalanságok és csalások orvoslása érdekében közvetlen visszatérítések vagy más védelmi intézkedések terén végrehajtási hatáskörükkel élni, és a nemzeti pénzügyi ellenőrző hatóság, valamint a végrehajtó ügynökségek valójában nem függetlenek. További súlyos gondot jelent, hogy az uniós pénzeszközök pályáztatása során végzett közbeszerzések nem elszámoltathatók és nem átláthatók.

Az igazgatási és igazságügyi kapacitás általános hiányosságait tovább súlyosbítja a magas fokú korrupció és szervezett bűnözés. Ahogy azt a Bizottság az együttműködési és ellenőrzési mechanizmusról szóló valamennyi jelentésében – beleértve a jelen közlemény mellett elfogadottat is – kiemelte, szilárd elkötelezettségre van szükség a korrupció és a szervezett bűnözés elleni küzdelem és az e téren hozott eredmények mellett. Mindez közvetlenül érinti Bulgária igazgatási kapacitását, és így azt a képességét is, hogy biztosítsa az uniós pénzeszközökkel való hatékony és eredményes gazdálkodást és a hatékony végrehajtást. Bulgáriának nemcsak nagymértékben fokoznia kell igazgatási kapacitását, hanem drasztikusan csökkentenie kell a magas fokú korrupció lehetőségét, és hatékonyan küzdenie kell a szervezett bűnözés ellen.

Sürgős fellépésekre van szükség, mert némelyik alap esetében közeleg a szerződéskötési határidő, és annak lejártával a pénzeszközök Bulgária számára elvesznek. Bulgária teendői a következők:

- Meg kell erősítenie az uniós pénzeszközök irányítására vonatkozó igazgatási kapacitását a stabilitás biztosításával, az alkalmazottak képzésével és technikai szaktudásával. A vezetői pozíciókba kinevezett személyekkel kapcsolatban minden lehetséges összeférhetetlenséget el kell kerülni.

- Az alap teljes igazgatása kapcsán fel kell számolnia a meglévő és lehetséges összeférhetetlenségi hálózatokat.

- Az alkalmazandó uniós szabályoknak szigorúan megfelelve javítania kell a központi, regionális és helyi szintű közbeszerzési eljárások felügyeletét és átláthatóságát.

- Fokoznia kell a kiadások jogszerűségének és szabályszerűségének ellenőrzését, valós és rendszeres helyszíni ellenőrzéseket és önálló pénzügyi ellenőrzéseket kell végeznie valamennyi finanszírozási program tekintetében.

- Biztosítania kell az uniós pénzeszközök védelmét, és szükség esetén azt, hogy a felelős végrehajtó vagy felügyeleti hatóságok szabálytalanság vagy csalás felderítése esetén késedelem nélkül, közvetlenül alkalmazzák a beszedési utasításokat.

- Mind a megalapozott, mind a vélelmezett szabálytalanságokat vagy csalásokat késedelem nélkül jelentenie kell a Bizottságnak. A szabálytalanságok és a csalás definícióját pontosan meg kell állapítani, és utasításokat kell meghatározni a követendő bejelentési eljárásokkal kapcsolatban.

- Intézkedéseket kell foganatosítani a titkosság megszegésének, a bizalmas információk nem megfelelő továbbításának és kiszivárogtatásának megakadályozására annak érdekében, hogy megfelelően folyjon az információcsere, és ne ássa alá a vizsgálati és jogi eljárásokat.

- Szükség esetén gyors védelmi, korrekciós vagy fegyelmi intézkedéseket kell foganatosítaniuk, és ezekről tájékoztatniuk kell a Bizottságot.

- Folytatniuk kell a minisztériumok, a különféle érdekeltek, valamint a központi, regionális és helyi hatóságok munkájának hatékonyabb összehangolása terén tett kezdeti lépéseket.

A programirányítás és a pénzügyi ellenőrzés terén felmerülő súlyos hiányosságok orvoslására nemrégiben már tettek néhány kezdeti lépést nemzeti szinten. Ez kedvező, helyes irányú elmozdulást jelent, amelyet fenn kell tartani. A Bizottság kész tanácsot, támogatást és segítséget nyújtani Bulgáriának a problémák orvoslásához. A Bizottság felszólítja a tagállamokat, hogy maguk is támogassák Bulgáriát azáltal, hogy továbbra is magas szintű független szaktudást biztosítanak a számára. Amint Bulgária meghozta a pénzgazdálkodás javításához és az ellenőrző rendszerek szigorításához szükséges korrekciós intézkedéseket, a Bizottság kész visszavonni a két érintett végrehajtó ügynökség (a központi pénzügyi és szerződéskötő egység és a regionális fejlesztési és közmunkaügyi minisztérium felügyelete alá tartozó végrehajtó ügynökség) megbízatásának visszavonásáról szóló határozatot.